เก็บตกการเงิน
ศูนย์วิเคราะห์เศรษฐกิจทีเอ็มบี ประเมินว่า Fiscal Cliff หรือหน้าผาการคลังของสหรัฐ
3 พ.ย. 2555

จับตานโยบายสหรัฐ
ศูนย์วิเคราะห์เศรษฐกิจทีเอ็มบี ประเมินว่า Fiscal Cliff หรือหน้าผาการคลังของสหรัฐ จะส่งผลให้เศรษฐกิจสหรัฐชะลอตัวลง และส่งผลกระทบทางตรงมายังรายได้จากการส่งออกไทยไปยังสหรัฐให้หดตัวราว 2% หรือคิดเป็น 0.2% ต่อการส่งออกรวม สำหรับหน้าผาการคลัง คือ การไม่ต่ออายุมาตรการกระตุ้นเศรษฐกิจทางการคลังของรัฐบาลสหรัฐ ซึ่งจะทำให้เม็ดเงินจำนวนมากหายไปจากเศรษฐกิจสหรัฐ
คปภ.เสนอรัฐบาลแก้ไข พรบ.ร่วมทุน
นายคณิต ณ นคร ประธานคณะกรรมการปฏิรูปกฎหมาย (คปก.) ได้ลงนามในหนังสือบันทึกความเห็นและข้อเสนอแนะเรื่องร่าง พ.ร.บ.การให้เอกชนร่วมลงทุนในกิจการของรัฐ พ.ศ. ... เสนอต่อนายกรัฐมนตรี ประธานสภาผู้แทนราษฎร และประธานวุฒิสภา โดยเห็นควรให้มีการปรับปรุงร่าง พ.ร.บ.ฉบับนี้ใน 2 ประเด็นหลัก คือ
1.เห็นควรให้นำเรื่องการสัมปทานปิโตรเลียมและการให้ประทานบัตรว่าด้วยกฎหมายแร่บรรจุไว้ในกฎหมาย จากร่างที่รัฐบาลพิจารณาอยู่ได้ยกเว้นไว้ในมาตรา 7 เพราะถือว่าเป็นการอนุญาตให้เอกชนใช้ประโยชน์ในทรัพยากรธรรมชาติของประเทศโดยมุ่งแสวงหาผลกำไร 
2.การกำหนดให้คณะรัฐมนตรีแต่งตั้งผู้ทรงคุณวุฒิ ควรกำหนดคุณสมบัติของผู้ทรงคุณวุฒิให้มีความรู้หรือมีความเชี่ยวชาญหลากหลาย เช่น สาขานิติศาสตร์ วิศวกรรมศาสตร์ เศรษฐศาสตร์ การเงิน การบัญชี หรือสาขาอื่น เพื่อให้ได้ผู้ที่มีความรู้ความสามารถ จึงควรปรับปรุงหลักเกณฑ์ในร่างมาตรา 9 เรื่องการแต่งตั้งกรรมการผู้ทรงคุณวุฒิที่ได้รับการเสนอชื่อโดยวิธีการสรรหา m